Table of Contents

- Két könyv között… minden, ami csirke

- Beköszöntő helyett egy vers Angitól:

- Angi receptjei és sztorijai

- Timi receptjei és sztorijai

- LEXY receptjei és sztorijai

- Moncsi receptjei és sztorijai

- Elena receptjei és sztorijai

- MÓNI receptjei és sztorijai

- Sky receptjei és sztorijai

- Dóri receptjei és sztorijai

- Zárszó Dóritól

- Ismerd meg a szerzőket!

- Bloggereink könyvei és könyvajánlói

Sky S.T.

Két könyv között minden…

… ami csirke

Sky S.T.

Két könyv között minden…

… ami csirke

Szerzőtársak:

Elena Honoria, Haupt-Kutas Mónika,

Lexy, Menyhei Mónika, Nagy Dóra,

Oláh Tímea, Pálinkás Angéla

© Sky S.T. 2025. 07.

Magyarországon kiadja a

HELMA Kiadó

A szerzők eddig megjelent könyvei:

Sky S.T.:

Vigyázat sorozat

1. Vigyázat! Jövök!

2. Vigyázat! Nyaralok!

3. Vigyázat! Férjhez megyek!

Jó pasi sorozat

1. A szomszédom egy jó pasi!

2. A férjem egy jó pasi!

3. Az apukám egy jó pasi!

Lotte sorozat

1. Lotte elveszti a szüzességét

2. Bízz bennem!

Az Asperg család sorozat

1. Emily – 1. rész

2. Emily – 2. rész

3. Apollónia – 3. rész

Milyen mély a mélyirodalom?

Most főzünk vagy dumálunk? 2024

Most főzünk vagy bulizunk? 2025

Újratervezve! Régi mesék új köntösben Antológia 2024

Újratervezve! Régi mesék új köntösben Antológia 2025

Erotikus Történetek Antológia 2024

Sütő Éva:

Olivia Fox naplója sorozat

1. Átverve

2. Behálózva

3. Meggyötörve

4. Megbosszulva

Elena Honoria:

Lélekszilánkok

A Varázslónő

Szívembe zárva

Haupt-Kutas Mónika:

Kaleidoszkóp

Menyhei Mónika:

Valósággá vált álom

Nagy Dóra:

Csigi Csodavilága

Oláh Tímea:

Utazás a lelkem körül

Rögös utakon

Oláh Timi:

LélekTér

Katie Miller:

Lélek Krónikák

Az Univerzum gyűrűjében

A könyvet kiadja Magyarországon a HELMA Kiadó

Cím: 8630 Balatonboglár, Szabadság u. 75.

Telefon: +36 (30) 499-34-77

E-mail cím: info@helma.hu

Webcím: www.helma.hu

A kiadásért felel a HELMA Kiadó ügyvezetője: Dvariecki Bálint

Kiadás dátuma: 2025. 07. 10.

ISBN 978-963-639-799-9

Copyright

Borítóterv: Bakó Lilla

Olvasószerkesztő, korrektor: Sütő Éva

A szerző elérhetősége: skybook0401@gmail.com

Facebook: https://www.facebook.com/skystbook/

Szerzői jog – Copyright: 2025 by © Sütő Éva

Minden jog fenntartva – All right reserved

Minden jog fenntartva. Jelen kiadvány bármely részét tilos a kiadó írásos engedélye nélkül módosítani, sokszorosítani, bármilyen elektronikus vagy gépi formában és egyéb módon közzétenni vagy terjeszteni, beleértve a fénymásolást, felvételkészítést és mindenfajta információtároló vagy -visszakereső rendszert.

A könyv bármely részletének a közléséhez, bármilyen céllal, a kiadó írásbeli engedélye szükséges, kivételt képeznek a Helma Kiadó és az MKMT mozgalom hivatalos bloggerei, akik 600 (azaz hatszáz) karakter erejéig szabadon idézhetnek a könyvből.

Jelen mű kitalált történet. A nevek, személyek, helyszínek és események a szerző képzeletének termékei, vagy fiktív módon alkalmazza őket. Bármely hasonlóság élő vagy halott személlyel, üzlettel, vállalattal, eseménnyel vagy helyszínnel teljes mértékben a véletlen műve, és nem a szerző szándékát tükrözi.

Tartalomjegyzék

Két könyv között… minden, ami csirke

Beköszöntő helyett egy vers Angitól:

Angi receptjei és sztorijai

Timi receptjei és sztorijai

LEXY receptjei és sztorijai

Moncsi receptjei és sztorijai

Elena receptjei és sztorijai

MÓNI receptjei és sztorijai

Sky receptjei és sztorijai

Dóri receptjei és sztorijai

Zárszó Dóritól

Ismerd meg a szerzőket!

Bloggereink könyvei és könyvajánlói

Két könyv között… minden, ami csirke

Van nekem egy fantasztikus csapatom, a könyvbloggerek. Az én csibéim! Ők azok, akik megrögzött könyvolvasók! De ha még csak olvasnák a könyveket! Képesek mindenféle képeket, montázsokat készíteni hozzájuk, és ajánlják ezeket a könyveket minden létező fórumon, ahol csak megfordulnak olvasni szerető emberek.

A magyar könyv és magyar termék mozgalomhoz csatlakozott írók nagyon sokat köszönhetnek ezeknek a fiatal lányoknak, asszonyoknak, akik munka, család, gyerekek mellett, szent hivatásuknak érzik a magyar szerzők könyveinek az ajánlását, népszerűsítését.

Többen közülük maguk is egy vagy több kötetes írók, költők, nevük rendszeresen feltűnik pályázatokon a nyertesek között, vagy antológiákban.

Hogy mi még a közös bennünk?

A HUMOR!

Ez a szakácskönyv, csakúgy, mint a Most főzünk vagy dumálunk, olvasmányos, szórakoztató könyv, rengeteg verssel és prózával.

Elárulom azonban, hogy ezek a lányok, az én csibéim, TÉNYLEG TUDNAK FŐZNI! Komolyan, olyan receptekkel álltak elő, hogy időnként leesett az állam! El is döntöttem, hogy ez a csapat megérdemli, hogy kapjon egy önálló sorozatot!

Első nekifutásra kerüljön az asztalra, meg persze a könyvbe, a csirke!

Ti pedig kedveskéim, olvassátok, süssétek, főzzétek, élvezzétek! A könyvet is, és a recepteket is!

Mármint a könyvet elég, ha olvassátok!

Az első könyvbloggerek által írt szakácskönyv stáblistája:

Elena Honoria (Elena)

Hajdu-Szundi Alexandra, (Lexy)

Haupt-Kutas Mónika (Móni)

Menyhei Mónika (Moncsi)

Nagy Dóra (Dóri)

Oláh Tímea (Timi)

Pálinkás Angéla (Angi)

És aki az egészet megpróbálja könyvbe önteni:

Sky S.T., azaz Sütő Éva (Sky)

Ha még több képet szeretnél látni, vagy akár videót, azt a QR kód tartalmazza:

Beköszöntő helyett egy vers Angitól:

Csirke receptek

Csirke receptekkel teli lapok,

fűszerek és illatok.

Serpenyő zúgása,

a szív dobbanása.

Ízek harmóniája,

bloggerek írása.

Sütni, főzni kellemes,

az olvasás élvezetes.

E könyv lapjain,

szeretet és íz.

Együtt főznek a bloggerek,

ez a legszebb híd.

Angi verse nekem az első oldalra kívánkozott, ezzel rögtön megspóroltam magamnak egy beköszöntőt, nektek meg fél oldalnyi, unalmas olvasnivalót.

Angi receptjei és sztorijai

Akkor csapjunk is bele a lecsóba, mármint az első receptbe, ami nem más, mint egy jó kis tejfölös – nyomóssajtos, gombás csirkeragu tésztával.

Hozzávalók:

1 kg csirkemellfilé

csirkefűszer vagy ételízesítő

olaj

3 fej közepes méretű vöröshagyma

50 dkg gomba

1 nagy tejföl

bors

pirospaprika

Elkészítés:

A csirkemellet megmossuk, kockára felvágjuk és ízlés szerint ételízesítővel vagy csirkefűszerrel és olajjal bepácoljuk.

Egy kicsit hagyjuk állni.

Serpenyőben kevés olajon kisütjük a csirkemellet. Félretesszük, és egy másik lábosban megdinszteljük a megtisztított apróra vágott vöröshagymát és gombát. Egy bögre vízzel hagyjuk párolni. Ha már jó a gomba akkor hozzáadjuk a nyomóssajtokat és a tejfölt. Egy kevés ételízesítővel, feketeborssal és pirospaprikával fűszerezzük. A végén pedig jöhet a már előre megsütött csirkemell bele és körülbelül öt percig sűrű keverések mellett készre főzzük.

Ízlés szerint tésztával, de akár sültkrumplival is fogyaszthatjuk.

A következő receptem csirkemell bundában.

Van, aki sörbundában ismeri ezt a receptet, de ebbe most nem kerül sörike.

Hozzávalók:

1 kg csirkemellfilé

Bundához:

ételízesítő és bors ízlés szerint

3 db tojás

12 dkg liszt

1,2 l tej

2 evőkanál finomliszt (a forgatáshoz)

4 dl olaj

Elkészítés:

A csirkemelleket alaposan megmossuk, kisebb szeletekre felvágjuk, és enyhén megsózzuk. Amíg a bundát elkészítjük, hagyjuk állni.

A bundához egy tálkában a liszthez adjuk az ételízesítőt, a borsot, majd beleütjük a tojásokat, és kevergetés mellett folyamatosan adagoljuk a tejet, hogy csomómentes, sűrű masszát kapjunk.

A csirkemelleket megforgatjuk egy kis lisztben, majd a masszába, és forró olajban kb. 7 perc alatt aranybarnára sütjük mindkét oldalukat. Papírtörlőn hagyjuk a felesleges olajat lecsöpögni.

Krumplipürével, kukoricás rizzsel, zöldséges rizzsel, petrezselymes krumplival vagy tojássalátával tálaljuk.

Muki kalandozásai, avagy hogyan került a cica a bevásárlóközpontba? Vagy mégse?

Emlékszem, gyermekkoromban a mi nagyon szeretett cicánk, Muki, mindig is a ház kedvence volt. Vidám, játékos természetével mindenki szívét megnyerte a családban. Igazi hírnévre tett szert, amikor felfedezte az udvaron kívüli létet, ahol igazi ,,kincsek” – azaz különböző elemózsiák találhatók. Remek vadászként tekintett körbe a környéken.

Egyik nyári délelőtt, amíg éppen a kertben játszottunk a testvéremmel, Muki lassan, ügyesen lépkedett felénk, a pofácskájában valami furcsa dolgot szorongatott. Amikor már közelebb ért, kiderült, hogy három debreceni kolbászt hozott! Igen, mint a mesékben, a középső debreceni a szájában és két oldalt lógott egy-egy darab.

Azt hittük, hogy ez csak a képzeletünk játéka, de amikor ledobta a cica a kolbászokat a fűbe, egyértelművé vált, hogy ő egy igazi kincsvadász.

Először megdöbbenten néztük az eseményeket, majd kis idővel rá jó ízűen kacagtunk a történteken. Muki büszkén tekintettel nézett ránk, mintha csak azt akarta volna mondani: „Látjátok, mit hoztam nektek?” A többi cica is egyből csatlakozott hozzá, és pillanatok alatt egy igazi élménybázis alakult ki az udvaron, ahol vígan osztoztak a zsákmányon.

De itt még nincsen vége a történetnek. Egy – két hét elteltével Muki ismét akcióba lendült. Valaki úgy gondolta, ha kiteszi a csirkemellet a napra akkor gyorsabban kiolvad, ami igaz is, azonban elkövetett egy hibát.

Muki ezúttal fél kiló csirkemellre tett szert és csempészett haza. Amikor tudomást szereztünk róla már csak a zacskót és némi maradékot találtunk. Rendkívül meglepődtünk, ugyanis a nejlon zacskón egy bevásárlóközpont címkéje volt olvasható. A nevetésünk szinte megállíthatatlanná vált, és ez a kis kaland nem csak minket, hanem az ismerőseinket is felvidította, amikor mesélni kezdtünk az esetről.

Muki igazi hős lett a környéken a cicák és persze a gazdik szemében is. Azóta is emlegetjük a vadászatait, hiszen ki gondolta volna, hogy egy cica ennyire ügyes és gondoskodó lehet?

Moncsi: Hát legalább éhen nem maradt, szegény cica. Ha ti nem, majd ó gondoskodik a kosztról, nektek pedig elég a maradék!

Sky: Nekünk kutyánk volt ilyen, aki képes volt a szomszédból, a kopasztásra váró tyúkot is hazahozni! Lakodalmak és disznóvágások idején muszáj volt őt bezárni a baromfiudvarba, ahonnan nem tudott megszökni.

Lexy: Elmeséltem Muki kalandozásait Mollynak a cicánknak, hogy nyugodtan példát vehetne róla. Ugyanis a mi cicánk vega, inkább éhen hal, de húst a szájába nem venne. Ki érti ezeket a fajta tiszta macskákat!

Timi: Ezek a kis házikedvencek nagyon belesek tudnak lenni. Én mindig azt hangoztatom az enyém tutti éhen halt előző életébe. Annyit meg tudnak enni, hogy az már nekem fájó.

Őzgerinces csirkemell

(Angi kedvence)

Hozzávalók:

1 kg csirkemellfilé

40-50 dkg gomba

3 db tojás

20 dkg sajt

3 csomag szeletelt bacon szalonna

1 nagy tejföl

4-5 evőkanál liszt

petrezselyem

ételízesítő

fehérbors

Elkészítés:

Első lépésként vágjuk fel a csirkemellet kisebb kockákra, majd miután a gombát megpucoltuk azokat is vágjuk kicsi kockákra. Ezek mehetnek is egy nagyobb tálba, majd adjuk hozzá a tojásokat és a tejfölt. A sajtot lekell reszelni és ízlés szerint ízesítjük ételízesítővel és tegyük hozzá a petrezselymet is. A fehérborsból nem kell sokat hozzáadni, mert elég jellegzetes íze van. Miután minden megvan mehet bele a liszt. Az őzgerinces formákat béleld ki baconszalonnával és tedd bele a felét a már elkészített keveréknek. A sütőben a rácsra tegyél alufóliát. Előmelegített sütőben körülbelül 40 percig sütjük, közepes lángon, majd ezt követően egy nagyobb alufóliára kiborítjuk a formából és a fóliával együtt visszatesszük a formába, hogy a másik fele is megsüljön. Addig sütjük amíg a másik fele is szépen megpirul. Bármilyen köret tökéletesen illik hozzá.

Csirke mama és Csibe baba kalandjai

Hol volt, hol nem volt, volt egyszer egy napsütötte baromfiudvar, ahol élt egy kedves Csirke mama és a legkisebb csibéje, Csibe baba. Csirke mama nagyon gondoskodó volt, mindig figyelte kicsinyét, hogy biztonságban legyen és jól érezze magát. Egy szép reggelen, amikor a nap felkelt, Csibe baba izgatottan ugrált a fészekben.

- Anya, szeretném felfedezni a baromfiudvart! Kérlek szépen, enged meg, hogy kimenjek.

Csirke mama aggódó tekintettel nézett rá.

- Drágám, a világ odakint izgalmas ez igaz, de tele van váratlan veszélyekkel is. Először ismerned kell a környezetedet!

De Csibe baba nem hagyta annyiban. Elhatározta, hogy megnézi a fészek mögötti részt, ahol a színes virágok nyílnak és a fű is zöldellt. Ahogy Csibe baba kitekintett a fészekből, meglátta a közeli pocsolyát. Nagyon tetszett neki, ezért anélkül, hogy megkérdezte volna Csirke mamát odaszaladt a pocsolyához. Egyszer csak megcsúszott a sárban, és a pocsolyába puffant. Csirke mama azonnal oda sietett hozzá.

- Csibe baba! Milyen jól nézel ki! De látod, mennyi sár van rajtad? Mert nem figyeltél oda!

Csibe baba szomorúan nézett fel anyukájára.

- Sajnálom, anya. Csak kíváncsi voltam! Most mit csináljak?

Csirke mama megölelte kis csibéjét.

- Semmi baj, kedvesem. Most már tudod, hogy a kíváncsiság jó dolog ugyan, de fontos, hogy figyelmes legyél. Még a legkisebb felfedezőknek is meg kell tanulniuk, hogy biztonságban maradjanak.

Ezek után Csibe baba együtt játszott Csirke mamával és a többi baromfival, akik megmutatták neki, hol találhat biztonságos helyeket, ha kedve támad újabb felfedezőútra menni.

Dóri: Ezért maradok mostanában a biztonságos, megszokott recepteknél. Sokszor pofára estem már a sárban, vagyis fejeltem bele a lisztes tálba.

Mackó sajttal és sonkával töltött csirkemell baconbe tekerve.

Hozzávalók:

2 db csirkemell

6 db mackósajt

6 szelet sonka

20 szelet bacon vagy füstölt erdei sonka

ízlés szerint só és bors

Elkészítés:

Megmossuk a húst, kiklopfoljuk, majd fűszerezzük sóval és borssal ízlés szerint. Rátesszük a sonkát és a macisajtokat. Feltekerjük folpackkal együtt. 30 percet pihentetjük a hűtőben.

Előmelegített sütőben 1 óra és 30-40 percig sütöm 180-190 C° fokon.

Sütőpapírra kitesszük a bacont és feltekerjük a töltött csirkemellet. Félbe vágjuk, hogy kényelmesen elférjen a sütőben.

Csirke vers

Csirke receptek sokasága,

készen áll a konyhában.

Várva a kreativitást,

hogy egyen belőle a család.

Mindenki megtalálja kedvencét,

és az ízek világában elveszhet.

Ha a csirke receptek dicsőítését hallod,

ne felejtsd el, hogy a Bloggerek megfőztek!

Kivel fordult már elő eddigi életében, hogy sót tett a gabonapehelybe cukor helyett?

Nekem erre a válaszom egy hatalmas igen. Ki mással is fordult volna ez elő gyerekkorában, amikor azt hitte, sima ügy megcsinálni egy jó kis gabonapelyhet. Ennek a sztorinak a mai napig sikere van a családban, amikor a múltról beszélgetünk, régi emlékekről. Akárhányszor elmesélem, mindenki nevet. Látni kellett volna akkoriban az arcom, amikor jó ízűen belekanalaztam a gabonapehelybe és az nem édes volt, hanem állt a tömény sóban. Egy valamit megtanultam ezzel kapcsolatban: nagyon vigyázni kell a fűszerekkel a konyhában, mert hipp-hopp oda az étel!

Sky: Én rendszeresen teszek sót a kávémba. Nem, nem azért, mert sósan szeretem, hanem mert azt érem el előbb a polcon. Pedig már nincs is egyforma tartóban a kettő!

Most jöjjön egy hagyományos rántott csirkemell egy kis rizzsel.

Hozzávalók:

1 kg csirkemell

só

liszt

tojás

panírmorzsa

olaj

rizs

kukorica

Elkészítés:

A csirkemelleket szeletekre vágjuk, lesózzuk őket és hagyjuk egy picit állni. A panírozáshoz előkészítjük a lisztet tojást és a panírmorzsát. Bepanírozzuk a csirkemelleket és forró olajban kisütjük őket. A rizst feltesszük főzni és a végén hozzáadjuk a kukoricát. Egy jó kis tejfölös uborkasalátával nagyon finom.

Álmodozó lány

Álmodozó lány, szívében csillagfény,

reggelente a felhők között táncol.

Félve a földön, de a fellegekben él,

szerelmes az álmokba, mit mindig remél.

Sétál a réten, hol a virágok nevetnek,

bársonyos fűben, ahol a méhek zümmögnek.

,,Várom a hercegem!” – suttogja kissé komolyan,

miközben a napfény sugara simogatja gondosan.

Képzeletben varázslatos kalandok várják,

sárkányt vadászik, míg a többiek csodálják.

Könnyedén kergeti az álmokat,

s egy nap talán felfedezi a csodákat.

Képzeletét egy hintaló viszi el messzire,

hol tündérek táncolnak és nevetve örülnek.

Még ha néha ránéznek is, furcsa tekintettel,

akkor is tudja, az álmok valóra válnak.

Kedves álmodozó, kicsinyke lányka,

ki a világot festi színesre és nem másra.

Mert az álmok szárnyán fel lehet szállni,

s tündérmesében élni, csak úgy, vidáman!

Én nagyon álmodozó típus vagyok, nyugtassatok, meg, hogy ti is! Képzeletben máshol jár a kis romantikus lelkem. Egyszer annyira elbambultam és álmodoztam, hogy majdnem nekimentem egy villanyoszlopnak. Nyugi, csak majdnem! Eléggé Dittésre sikerült az a nap.

Jut eszembe, tudjátok ki Ditte? Oh, még nem? Sky S.T. írónő Vigyázat! című sorozatának főszereplője. Érdemes elolvasni a sorozat összes részét. A szórakozás garantált.

Moncsi: Erről az oszlopos sztoridról eszembe jutott, hogy először sétáltunk hazafelé unokatesómmal és apuval Esztergomból, talán 13-15 éves lehettem. Apu annyira magyarázott valamit, hogy nem vette észre az oszlopot, és pont későn fordult meg. Úgy ment neki, hogy még cuppant is! Azóta cukkoljuk, hogy csókolózott egy oszloppal.

Lexy: Nem vagy egyedül, én is örök álmodozó vagyok :) De szerintem addig jó, amíg vannak álmaink, mert amíg álmodozunk, addig vannak terveink és azon dolgozunk, hogy meg is valósuljanak ezek az álmok.

Egy jó kis Tejfölös csirkepaprikáshoz mit szóltok? Szerintem ez is egy jó kis recept lesz.

Hozzávalók:

3 db közepes méretű vöröshagyma

3 teáskanál fűszerpaprika

4 db csirkecomb

só és bors ízlés szerint

200 g tejföl

3 evőkanál finomliszt

Elkészítés:

Megtisztítjuk a csirkecombokat, és félbevágjuk. A kockára vágott hagymát üvegesre pirítjuk az olajon. Kevés só hozzáadásával hamarabb megpuhul. Lehúzzuk a lábost a tűzről, amíg hozzáadjuk a pirospaprikát, a megtisztított combokat, majd folyamatos kavargatás mellett pirítjuk a húst. Ha kifehéredett a comb és kicsit megpirult, annyi langyos vízzel öntjük fel, hogy éppen ellepje. Sózzuk, borsozzuk, fedő alatt puhára főzzük a húst. Ha megfőttek a combok (beleszúrjuk a villát úgy ellenőrizzük), egy tálba kiszedjük őket. A lisztből és tejfölből habarást készítünk, és a pörköltalaphoz adjuk. Addig főzzük, míg besűrűsödik, majd visszatesszük a combokat, megkóstoljuk, ha szükséges, még ízesítjük. Tésztával tálaljuk.

A következő sztorim megtörtént velem nem volt egy

leányálom nekem elhihetitek!

A történet a Csirke sokk címet kapta.

Gyerekkoromba tekintünk vissza, amikor is a nagyszüleimnél voltam és csirkevágásra került sor. Gondolom már többen átéltétek ezt a folyamatot, hiszen ez vidéken szinte elkerülhetetlen volt akkoriban. Egy nap viszont nekem is rákellett döbbennem, hogy a fele sem tréfa. És akkor megtörtént a dolog! Ezt most inkább nem részletezem, jöjjön a sokk. Ugyanis az egyik csirke úgy gondolta miután szegénykémet levágták, hogy kiugrik a hordóból. Az adrenalin még dolgozott benne az én legnagyobb riadalmamra, mert elkezdett felém futni. Kissé viccesnek tűnhet ez most, hogy a fej nélküli csirke szalad felém. De a kislány fejemmel nem tűnt viccesnek, inkább ijesztőnek mondanám. Ma már visszatekintve elnevetem magam, hiszen hány ember mondhatja el magáról, hogy ilyen állapotban megkergette egy csirke? Remélem ti nem jártatok így.

Lexy: Jó ég! Nekünk van csirkénk és nem is olyan régen volt csirkevágás, de szerencsére egyik sem próbált szó szerint fejvesztve megszökni…. Valószínűleg én is rohantam volna a másik irányba. De, legalább elmondhatod magadról, hogy hősiesen túlélted a csirke támadást :)

A finomságok mellett a levesek szerelmesinek is tartogatok egy kis receptet.

Jöjjön egy csirkehúsleves.

Hozzávalók:

fél kg csirkemell

1 db sárgarépa

1 db karalábé

1 db fehérrépa

1 kis fej vöröshagyma

200 g fagyasztott zöldborsó

½ teáskanál pirospaprika

2 db leveskocka

2 teáskanál vegeta

szükség szerint kevés olaj

ízlés szerint só

Elkészítés:

A zöldségeket megpucoljuk és tetszés szerint felvágjuk. A húst is kis kockára kell vágni. A hagymát kevés olajon üvegesre kell párolni. Rászórjuk a paprikát és hozzáadjuk a húst alacsony lángon kicsit dinszteljük még a hússal. Hozzáadjuk a zöldségeket kivéve a zöldborsót, megsózzuk és fedő alatt együtt pároljuk őket kb. 5 percig. Felöntjük 1,5 l vízzel hozzáadjuk a leveskockát és a vegetát is. Készre főzzük az utolsó 5 percnél beletesszük a zöldborsót is. Apró szemű tésztával tálaljuk.

Leves után viszont kell egy második fogás is! Mert levessel nem lakik jól a magyar ember!

Töltött csirkecomb tepsiben

Hozzávalók:

8 db csirkecomb

8 db zsemle

20 dkg gomba

20 dkg csirkemáj

1 csokor petrezselyem

1 fej vöröshagyma

majoránna

bors

ételízesítő

1 db tojás

olaj

Elkészítés:

A combokat megtisztítjuk majd alaposan bedörzsöljük sóval és állni hagyjuk körülbelül fél órát. A zsemléket beáztatjuk ízlés szerint tejbe vagy vízbe én tejbe szoktam. A gombát és a májat, valamint a petrezselymet apróra vágjuk. A hagymát kevés olajon megdinszteljük, rátesszük a gombát, és addig pároljuk, míg a leve elfő. Beletesszük a májat, 2 percig sütjük, majd a petrezselymet is hozzáadjuk. Összeforgatjuk, majd megszórjuk a fűszerekkel. A kinyomkodott zsemlére borítjuk, beletesszünk 1 tojást, és jó alaposan összedolgozzuk. A combokat egyesével megtöltjük, ügyelve, arra, hogy mindenhova kerüljön töltelék, és ne szakadjon ki a bőre. Tepsibe tesszük, közepes lángnál 1 órát sütjük, majd nagy lángra vesszük, és locsolgatva megpirítjuk.

Odaégett az ebéd

Odaégett a csirke,

füst száll a konyha ablakán.

A serpenyő peremén,

kibuggyan a rém.

Illatozott reggel még szépen,

fűszeres bors és a petrezselyem.

De a figyelmem elment mára,

most már csak a káröröm marad hátra.

Pirítsd tovább, hátha megússzuk,

még egy kis só, s a füstöt is kihúzzuk.

De a tűz már nevet, csak nevet,

odaégett minden, ami csak lehet.

Tanulság, hogy legyünk óvatosak,

a konyhába ne álmodozzunk sokat.

Mert egy kis figyelem nem árt,

így nem égett volna oda a vacsoránk.

De a következő alkalomra ígérem,

szakácskönyvet hozok, s nem félek!

Csirkés ebédet újra próbálom,

ezúttal a tűz mellett vigyázban állok.

Sült csirkemell ananász karikával tepsiben

Hozzávalók:

8 db csirkemell

16 szelet sonka

16 szelet sajt

16 szelet ananász

ízlés szerint só

50 g vaj

Elkészítés:

A csirkemelleket megmossuk, majd keresztben kettévágjuk. Mindkét oldalukat ízlés szerint sózzuk, majd vajat forrósítunk egy serpenyőben. Mindegyik csirkemellet pirosra sütjük. Tepsire tesszük egymás mellé. Mindegyikre teszünk egy szelet sonkát a kedvencünkből. Majd ananászt, és egy szelet sajtot. 200 fokra melegített sütőben szép pirosra sütjük. Kb. 25 perc alatt kész is. Köretnek édesburgonyát is lehet sütni, de párolt rizs is kiváló mellé.

Piroska és a farkas

Mese szőtte hálóját az este,

Kisleányom, jössz velem?

Hallgasd Piroska meséjét!

Mama szívében szeretet,

A kisunoka elcsendesedett.

Piroska ment az erdőben,

piros kis kosarával.

Virágokat szedett,

bőséges ámulattal.

Mégis jött a nagy farkas,

ki úgy gondolta.

Sok jó falat vár az úton,

nem titokban.

De mama tudta,

hogy összefonódnak a sorsok.

Piroska annyira bátor,

nem fél ő a fenevadtól.

Kisunokája néz is rá,

szívében szeretet ragyog.

Elmondta a mesét a nagymama,

s a szavakból született egy dalocska.

,,Kicsi lány, ne félj,

bátor vagy, ezt látom.

A szeretet mindig megvéd,

ez egy szent igazi álom.”

Piroska és a farkas,

a mese véget ért.

De a szeretet örökké él,

és nevess hát, ha kér.

Ezt a kis verset azért tettem bele, mert egy nagyon szép emlékem fűződik hozzá. Amikor gyerekkoromban a nagymamám mindig a Piroska és a farkas című mesét mesélte el nekem amikor náluk voltam. Nem számított hányszor kértem meg, hogy mesélje el nekem, ő mindig ugyanúgy ugyanazzal az örömmel, mosollyal az arcán kezdett bele újra és újra a mesélésbe.

Sky: Nekem a Tapsi Hapsi a jégen volt az a mese, amit nem tudtak elégszer elmondani a nagyszüleim.

Dóri: Sok kedves meseemlékem van nekem is, ahogy a jó ételek, ezek is a gyerekkorom részét képezik. Az én kedvencem „A három pösze lány” volt, édesapám előadásában.

Feta sajtos Gyros

Hozzávalók:

1 kg csirkemellfilé

1 csomag tortilla

Hagyma

Uborka

Saláta

Paradicsom

Lilakáposzta

Gyros fűszer

Feta sajt

olaj

Elkészítés:

A csirkemellet megmossuk és csíkokra vágjuk. Gyros fűszerrel és olajjal bepácoljuk. Forró olajban, serpenyőben kisütjük a húst. A zöldségeket felvágjuk és elkészítjük az öntetet. Egy nagy joghurtot ízlés szerint fűszerezünk ki hogyan szereti. A tortilla mindkét felét bevizezzük és egy tányérra tesszük majd mehet be a mikróba kb. 10 másodpercre. Miután kivettük ízlés szerint beletesszük a húst a közepére és a zöldségeket, majd a feta sajtot és az öntetet. Középen behajtjuk a tortillát és két oldalt ráhatjuk.

Mi legyen a kaja édes?

Mi legyen a kaja édes?

Leves és egy krémes?

Ez a páros elég rémes.

Csirkecomb a sütőben,

lássuk mi lesz belőle.

Saláta az asztalon,

krumplit süt az asszony.

Vidám percek telnek,

a saláta megmaradt.

A csirkecomb odaégett,

ebből nem lesz jó falat.

Nálunk mindig problémát jelent ez a kérdés: mit főzzek másnap? Nekem mindegy, nekem jó, amit szeretnél ezek a válaszok szoktak elhangzani. Bezzeg amikor kitalálok valamit az tipikusan nem jó. Nálatok volt már ilyen?

Lexy: Ismerős érzés, nálunk is rendszeresen ez a probléma. Csinálj, amit szeretnél, nekem mindegy, rád bízom és így tovább. Úgyhogy kitaláltam, hogy heti menüt csinálok mindig az adott hónapra, így könnyebb a bevásárlás is és lehet tervezni is, hogy mikor mi legyen. Aztán vagy sikerül betartani, vagy nem

Sky: Még igen fiatal koromban történt a következő eset. A kérdésre mindig az volt a válasz, hogy mindegy, csak sok legyen. Aztán persze jöttek a kifogások… Amikor paradicsomos káposztát csináltam, elszakadt a cérnám, az elhangzó mondat után: miért nem rakott káposztát csináltál belőle? Nemes egyszerűséggel a párom fejére borítottam az egész fazékkal! Bosszúból még akkor este visszaköltöztem a saját lakásomba, meghagyva neki a takarítás örömét.

Mézes mustáros csirke

Hozzávalók:

1 kg csirkemellfilé

6 evőkanál olaj

5 dl főzőtejszín

100 g mustár

100 g méz

só és bors ízlés szerint

5 gerezd fokhagyma

1 nagy db fehér hagyma

petrezselyem

Elkészítés:

Egy tálkába összekeverjük a tejszínt és a mustárt, só és a bors is mehet bele majd az egészet félretesszük. Egy magas falu serpenyőben 3 evőkanál olajat hevítünk, jól lepirítjuk rajta a kis csíkokra vágott csirkemellet, majd kiszedjük és félretesszük. Ugyanebben a serpenyőben 3 evőkanál olajon az apróra vágott fehérhagymát és fokhagymát megdinszteljük. Sóval és borssal ízesítjük, majd felöntjük a mustáros-tejszínes alappal. Pár perc főzés után hozzáadjuk a mézet is. Alaposan összeforraljuk, majd mehet vissza bele a lepirított csirkemell. Miután kellően besűrűsödött a ragu, levesszük a tűzről. Rizzsel tálaljuk.

Hol a cipőm?

Hol a cipőm? Hol a cipőm?

Kérdeztem újra.

Ki gondolta volna,

hogy a hűtőben landolt.

Egyik délután,

fáradtan a munka után.

Elkészült a vacsora,

vígan eszik a család.

Elfelejtve a gondokat,

Mindjárt jön egy gondolat.

Nem találom sehol a cipőm,

Amit keresgélek égen – földön.

Kinyílik a hűtő ajtaja,

keresem a sajtot.

Nini itt egy szatyorba,

az elveszett cipőm.

Kérdezem mindenkitől,

hogy került ide.

Párom mondja, Te mondtad,

tegyem a szatyrot a hűtőbe.

Jóízűen nevetünk,

A könnyünk is hullik.

Micsoda nap ez a mai,

kintről is lehet hallani.

Számtalanszor tettem már furcsa dolgokat én is hűtőbe. De a párom még engem is túlszárnyalt. Kreatív egy pasi, meg kell hagyni! A mai napig, mikor eszünkbe jut, nevetünk rajta. Ez egy nyári napon történt, meleg volt kint az idő. Ő már előre tudta, hogy a magassarkú jó lesz nekem behűtve. Pont így szeretem!

Sky: Anginak ez a sztorija mindig elbűvöl. Talán azért, mert én legfeljebb a kulcsaimat meg a telefonomat szoktam a hűtőbe tenni. De van egy valami, aminek viszont tényleg a hűtőben volt sokáig a helye: az angóra pulóveremnek.

Lexy: Remélem egy pohár bor társaságában fogyasztottad el a behűtött magassarkú cipőt :) Na, jó, csak viccelek :) Egyszer kipróbálom majd a nagy melegben, hogy mennyire hatásos.

Angitól elköszöntünk, de már itt is van Oláh Timi, egy halálosan profi szakács, aki nem csak a receptjeivel, de a sztorijaival és a verseivel is elkápráztat mindenkit.

Timi receptjei és sztorijai

Oláh Timi vagyok az MKMT írója és bloggere. A csoporthoz egy éve csatlakoztam, mint író, de a bloggerség még nagyon új keletű számomra. Sky-t nem régóta volt szerencsém megismerni és nagyon kellemes volt ez a „találkozás”, persze virtuálisan, mert nagyon nagy a távolság, hogy ténylegesen is megtörténjen. Elkezdtünk beszélgetni és megkedveltük egymást. Aztán belecsöppentem egy blogger csoportba, ahol csupa kedves emberrel ismerkedek. Rengeteget segítenek az „újonc Timinek”.

Szóval történt egyszer, néhány hete, hogy Sky megkérdezte nincs e kedvem csatlakozni hozzájuk a „Két könyv között Szakácskönyv, avagy Sky Csibéi” csoporthoz. Megmondom őszintén, felcsillant a szemem, de tele is lett a gatyám!

A kihívások éltetnek, de még sosem csináltam ilyet. Azaz csináltam hasonlót, ha a szakácskönyv készítése maga annak minősül, de ilyen társalkodós formában még nincs nagy tapasztalatom.

Főzni nagyon szeretek és improvizálni pláne! Kinyitom a hűtő ajtaját és kihajítok a pultra mindent, várva, hogy megszáll az ihlet. Az alternatívák sem ijesztenek meg. Nincs olaj? Sebaj, van vaj! Nincs cukor? Van méz, és így tovább. Ezek a kicsinyes dolgok engem sosem hátráltatnak.

Egy véletlen folyamán csöppentem bele anno a Cookpad

világába is. Akkoriban Apróséf volt a neve és éppen receptek után kutakodtam, amikor küldték, hogy névváltozás történt, és épp volt egy verseny tavasszal. Tortát kellett sütni majd benevezni. Mit ad Isten, pont csokitortát sütöttem. Hop-pácska, gondoltam, ez Isten akarata. Próba-cseresznye, beneveztem, gondolván arra, hogy evvel már nyertem is. Sok esélyt nem adtam magamnak, de országos 10. helyezést értem el. Nemsokára jött egy levél, hogy segítsem a közösséget és töltsek fel recepteket. Így kezdődött minden.

Egy receptet osztottam meg, aminek van egy története, de azt majd később mesélem el.

Kínai szezámmagos csirke pirított tésztával

Hozzávalók (6-8 adaghoz)

1 db egész csirkemell filé

A bundához:

9 evőkanál liszt

2 evőkanál keményítő

1 evőkanál étolaj

2 db tojás

1 csipet só

1,5 dl víz

A mázhoz:

5 evőkanál ketchup

Ízlés szerint chili

1 evőkanál méz

4 evőkanál szezámmag

500 g makaróni v. Szélesmetélt

1 fej vöröshagyma

2 gerezd fokhagyma

10 dkg jégsaláta

0,5 db sárgarépa

Ízlés szerint só

Ízlés szerint bors

2 evőkanál szójaszósz

Elkészítés:

Kikeverjük a tésztához valókat, a húst kockákra vágjuk fel! A húst besózzuk, majd beleforgatjuk a masszába. Forró olajban kisütjük! Lecsepegtetjük. A mázhoz valókat összekeverjük. Beleforgatjuk a húsit.

A tésztához felkockázzuk a jégsalátát, sajtreszelőn lereszeljük a répát, felkockázzuk a hagymát, a fokhagymát, 1 evőkanál olajon kicsit megforgatjuk, csak pár percig, akkor marad roppanós! Sózzuk és borsozzuk!

A spagettit (vagy makarónit) tésztát kifőzzük, lecsöpögtetjük, és a zöldségekhez keverjük. Szójaszósszal ízesítjük! (Kicsit összepirítjuk nagyobb lángon!)

A csirkegolyókkal tálaljuk! Jó étvágyat hozzá!

Nem sokkal a recept feltöltése után kaptam egy üzenetet a Cookpadtól, hogy nincs e kedvem szerepelni az első szakácskönyvükbe ezzel a recepttel. Szó szerint köpni-, nyelni sem tudtam. Kis gondolkodási idő elteltével igent mondtam, és két hónap elteltével már ott álltam, kezemben a megjelent könyvvel egy könyvesbolt galériáján, egy átadó ünnepség keretein belül. Az embert annyira fel tudja spannolni egy ilyen sikerélmény! Tudni kell, hogy az oldalt, ahová ezek a receptek kerültek, úgy tervezték, hogy nem elég csak a végeredményt lefotózni és a receptet feltölteni, hanem fázis fotókat is kértek.

Minden lépést dokumentáljunk a könnyebb megértés kedvéért! És itt kezdődött a második fejezet, valamint a családom szemléletmódjának átalakulása.

Képzeljétek el, amikor mindent fotóztok, jobbról, balról, alulról és felülről. Nem jó a fény, nem tetszik a dekoráció. Újra és újra ismételsz. Az éhes család meg ott ül, nyálcsorgatva, hogy elég! Jól van az úgy, csak hagyd már abba!

A nézeteltérések, amikor mindent megteszel a sikerért, és a szurkálódó szempárok, hogy na, anya, elég legyen, már éhesek vagyunk! A sokk, amikor munkád gyümölcsét fél másodperc alatt összekutyulják a tányéron! Ezért dolgoztál ennyit vele!? Na, szép!

Ahogy telik az idő, egyre jobban belejössz a fotózásba, és már azt veszed észre, hogy a család forgatja a tányért a legjobb szögbe, a fényjáték és a dekoráció is szakmai tanácsuktól függ. Na, hát csak tudsz valamit. Mellkasodban büszkén dobog a szív, hogy igen megcsináltad, hát tudsz te, ha akarsz.

A következő napokban, hetekben már sztárséfnek kezded érezni magad, mikor jön egy új kihívás: ha minden nap felteszel 1 receptet egy éven keresztül, aranykötényben részesülhetsz. Beindulnak agyad legkisebb tekervényei, és mint Dagobert Bácsi a szemed előtt lepereg életed filmje: Arany! waooo. Napjaid azzal telnek, hogy mikor fáradtan hazatérsz a munkából mit is improvizálj. Nem csak kép, tudjátok, fázisfotó! Most egy mosoly, igen, mondd: chiliz!